A BIZOTTSÁG 437/2009/EK RENDELETE
(2009. május 26.)
hizlalásra szánt fiatal hím szarvasmarhafélékre alkalmazandó közösségi behozatali vámkontingens megnyitásáról és kezeléséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 144. cikke (1) bekezdésére és 148. cikkére, összefüggésben 4. cikkével,
mivel:
(1)
A WTO CXL. engedményes listája értelmében a Közösség köteles évente behozatali vámkontingenst megnyitni 169 000 hizlalásra szánt fiatal hím szarvasmarhaféle behozatala céljából. A 2006/333/EK tanácsi határozattal (2) jóváhagyott, az Európai Közösség és az Amerikai Egyesült Államok között az 1994. évi Általános Vám- és Kereskedelmi Egyezmény (GATT) XXIV. cikkének 6. pontja és XXVIII. cikke értelmében levélváltás formájában létrejött megállapodáshoz (3) vezető tárgyalások eredményeképpen azonban a Közösség vállalta, hogy engedményes listáján ezt a behozatali vámkontingenst tagállamai tekintetében összesen 24 070 egyedre kiigazítja.
(2)
E vámkontingens kezelésének rendjét a hizlalásra szánt fiatal hím szarvasmarhafélékre alkalmazandó behozatali vámkontingens megnyitásáról és kezeléséről szóló, 2007. május 23-i 558/2007/EK bizottsági rendelet (4) állapítja meg, amelynek értelmében az egyes vámkontingens-időszakok minden évben július 1-jétől a következő év június 30-áig tartanak.
(3)
Mivel a mezőgazdaság más ágazataiban előnyösnek bizonyult a vámkontingensre vonatkozó kérelmek beérkezési sorrend szerinti elbírálása elvének alkalmazása, továbbá mivel ezáltal egyszerűsíthetők az igazgatási feladatok, indokolt, hogy a hizlalásra szánt fiatal szarvasmarhafélékre vonatkozó behozatali vámkontingens kezelése a továbbiakban az 1234/2007/EK rendelet 144. cikke (2) bekezdésének a) pontjában előírt módszerrel történjék. Ennek érdekében a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (5) 308a. és 308b. cikke, valamint 308c. cikkének (1) bekezdése szerint helyénvaló eljárni.
(4)
Az egyik rendszerről a másikra való áttérés sajátosságai miatt szükséges, hogy az e rendeletben szabályozott vámkontingens a 2454/93/EGK rendelet 308c. cikke értelmében ne minősüljön kritikusnak.
(5)
A Közösségi Vámkódex létrehozásáról szóló, 2008. április 23-i 450/2008/EK európai parlamenti és tanácsi rendelet (Modernizált Vámkódex) (6) 166. cikke értelmében a meghatározott célra történő felhasználásukra való tekintettel csökkentett vámtétellel szabad forgalomba bocsátott árukat vámfelügyelet alatt kell tartani. Ennek megfelelően helyénvaló az e rendeletben szabályozott vámkontingens keretében behozott állatok kellő ideig való vámfelügyelet alatt tartásával biztosítani, hogy a szóban forgó állatokat legalább százhúsz napig az e célra kijelölt gazdaságokban hizlalják.
(6)
A hizlalási kötelezettség teljesítésének biztosítása érdekében a behozatalt indokolt biztosíték szolgáltatásához kötni. A biztosíték összegének indokolt fedeznie a közös vámtarifa szerinti vám és a kérdéses állatok szabad forgalomba bocsátásának időpontjában érvényes csökkentett vám közötti különbséget.
(7)
Következésképpen az 558/2007/EK rendeletet hatályon kívül kell helyezni, és helyette újat kell elfogadni.
(8)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
(1) A Bizottság minden év július 1-jétől a következő év június 30-áig tartó időszakra a 0102 90 05, a 0102 90 29 és a 0102 90 49 KN-kód alá tartozó, a Közösségben történő hizlalásra szánt fiatal hím szarvasmarhafélékből 24 070 egyed behozatalát lehetővé tévő vámkontingenst megnyit.
A vámkontingens tételszáma 09.0113.
(2) Az e cikk (1) bekezdésében előírt vámkontingenst a 2454/93/EGK rendelet 308a. cikkében, 308b. cikkében és 308c. cikkének (1) bekezdésében foglalt rendelkezések szerint kell kezelni. Az említett rendelet 308c. cikkének (2) és (3) bekezdésében foglalt rendelkezések nem alkalmazandók.
(3) Az (1) bekezdésben előírt vámkontingensre 16 % értékvámtétel és ezen felül nettó tonnánként 582 EUR mértékvámtétel alkalmazandó.
Az első albekezdésben előírt vámtételek azzal a feltétellel alkalmazandók, hogy az állatokat a behozatal szerinti tagállamban legalább százhúsz napig hizlalják.
2. cikk
(1) Annak érdekében, hogy a szóban forgó állatokat az importőr által az állatok szabad forgalomba bocsátását követő hónap folyamán megjelölt gazdaságokban valóban legalább százhúsz napig hizlalják, a 450/2008/EK rendelet 166. cikke alkalmazásában a behozott állatokat vámfelügyelet alatt kell tartani.
(2) Az (1) bekezdésben előírt hizlalási kötelezettség teljesítésének, valamint a kötelezettség nem teljesítése esetén esedékes vámkülönbözet befizetésének biztosítása érdekében az importőr az illetékes vámhatóságnál biztosítékot helyez letétbe. E biztosíték összegét a melléklet a KN-kód függvényében rögzíti.
(3) A vis maior esetét kivéve a (2) bekezdésben előírt biztosítékot csak akkor szabad felszabadítani, ha az engedélyt kibocsátó tagállam illetékes hatósága előtt bizonyítást nyer, hogy a fiatal szarvasmarhaféléket:
a)
az (1) bekezdés értelmében megjelölt gazdaságban vagy gazdaságokban hizlalták;
b)
a behozatal napjától számított 120 nap eltelte előtt nem vágták le; vagy
c)
e határidő eltelte előtt egészségügyi okokból levágták, vagy a fiatal szarvasmarhafélék betegség vagy baleset következtében elhullottak.
3. cikk
Az 558/2007/EK rendelet hatályát veszti. Rendelkezéseit mindazonáltal a 2009. július 1-jét megelőzően kiadott engedélyek alapján szerzett jogokra továbbra is alkalmazni kell.
4. cikk
Ez a rendelet Az Európai Unió Hivatalos Lapjában való kihirdetését követő harmadik napon lép hatályba.
Rendelkezéseit 2009. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. május 26-án.